b'\n_START_ARTICLE_\nRuotsalainen juustokakku\n_START_SECTION_\nSm\xc3\xa5lantilainen juustokakku\n_START_PARAGRAPH_\nSm\xc3\xa5lantilainen juustokakku (Sm\xc3\xa5l\xc3\xa4ndsk ostkaka) sis\xc3\xa4lt\xc3\xa4\xc3\xa4 tyypillisesti p\xc3\xa4\xc3\xa4ainesosien lis\xc3\xa4ksi my\xc3\xb6s makeaa mantelia, karvasmantelia, kananmunaa, kermaa ja hienosokeria. Koostumukseltaan se on rakeisempi kuin h\xc3\xa4lsinglantilainen juustokakku.\xc2\xa0_NEWLINE_Sm\xc3\xa5lantilainen juustokakku nautitaan useimmiten viile\xc3\xa4n\xc3\xa4 hillon (perinteisesti hapankirsikkahillon)\xc2\xa0ja kermavaahdon kera, mutta my\xc3\xb6s maito ja j\xc3\xa4\xc3\xa4tel\xc3\xb6 sopivat lisukkeiksi. Juustokakku on sm\xc3\xa5lantilaisessa joulup\xc3\xb6yd\xc3\xa4ss\xc3\xa4 itsest\xc3\xa4\xc3\xa4nselvyys._NEWLINE_Sm\xc3\xa5lantilaisesta juustokakusta voidaan valmistaa yksinkertaistettu versio sekoittamalla ensin yhteen tuorejuustoa (esimerkiksi raejuustoa), kananmunaa, sokeria, mantelirouhetta sek\xc3\xa4 kermaa ja kypsent\xc3\xa4m\xc3\xa4ll\xc3\xa4 lopuksi sekoitus uunissa.\n_START_SECTION_\nHistoria ja perinne\n_START_PARAGRAPH_\nSm\xc3\xa5landissa j\xc3\xa4rjestettiin ennen vanhaan suuret juhlat usein nyyttikestein\xc3\xa4, joihin jokainen osallistuva perhe toi mukanaan yhden ruokalajin. Oli suuri kunnia tuoda mukanaan juustokakku, sill\xc3\xa4 se oli osoitus hyv\xc3\xa4st\xc3\xa4 yhteiskunnallisesta asemasta ja siit\xc3\xa4 my\xc3\xb6s riitti sy\xc3\xb6t\xc3\xa4v\xc3\xa4\xc3\xa4 monelle vieraalle.\xc2\xa0T\xc3\xa4llainen juhla kuvaillaan Astrid Lindgrenin Vaahteram\xc3\xa4en Eemeli -teoksessa. _NEWLINE_Sm\xc3\xa5lantilaisen perinteen mukaisesti juustokakun sy\xc3\xb6minen aloitetaan aina keskelt\xc3\xa4. Er\xc3\xa4\xc3\xa4n teorian mukaan tapa juontaa juurensa entisaikaan, jolloin leipomisessa k\xc3\xa4ytettiin tinapinnoitteista kuparikulhoa. Mik\xc3\xa4li tinaan tuli halkeamia, sekoittui juustokakkuun myrkyllist\xc3\xa4 kuparia. Keskelt\xc3\xa4 aloittamalla ainakaan hienommat vieraat eiv\xc3\xa4t tulleet sy\xc3\xb6neeksi niin paljon myrkky\xc3\xa4. Toiset ovat sit\xc3\xa4 mielt\xc3\xa4, ett\xc3\xa4 perinne johtuu yksinkertaisesti siit\xc3\xa4, ett\xc3\xa4 keskelt\xc3\xa4 kakku on kermaisin. Kuivemmat ja palaneemmat reunapalat s\xc3\xa4\xc3\xa4stettiin entisaikaan lapsille ja palvelusv\xc3\xa4elle.\n_START_SECTION_\nH\xc3\xa4lsinglantilainen juustokakku\n_START_PARAGRAPH_\nH\xc3\xa4lsinglantilainen juustokakku (H\xc3\xa4lsingeostkaka) sis\xc3\xa4lt\xc3\xa4\xc3\xa4 ainoastaan, tai l\xc3\xa4hes ainoastaan, ruotsalaisen juustokakun p\xc3\xa4\xc3\xa4ainesosia. Kakusta on kuitenkin olemassa variaatioita, joissa k\xc3\xa4ytet\xc3\xa4\xc3\xa4n my\xc3\xb6s kananmunaa. Resepti vaihtelee hieman maakunnan eri osissa.\xc2\xa0_NEWLINE_H\xc3\xa4lsinglantilaisen juustokakun tulee olla rakenteeltaan sile\xc3\xa4\xc3\xa4 ja \xe2\x80\x9dnarskuvaa\xe2\x80\x9d, kuten halloumi-juusto. Kakku leikataan siivuiksi ja l\xc3\xa4mmitet\xc3\xa4\xc3\xa4n kerman kanssa uunissa tai paistinpannulla. T\xc3\xa4m\xc3\xa4n j\xc3\xa4lkeen kakku tarjoillaan perinteiden mukaisesti mehukastikkeen tai hillamerjojen sek\xc3\xa4 kermavaahdon kanssa.\xc2\xa0Juustokakku kuuluu perinteisesti my\xc3\xb6s useisiin H\xc3\xa4lsinglandissa j\xc3\xa4rjestett\xc3\xa4viin tapahtumiin; esimerkiksi juhannus- ja kansanmusiikkijuhlissa tarjotaan usein juustokakkua._NEWLINE_H\xc3\xa4lsinglandissa j\xc3\xa4rjestet\xc3\xa4\xc3\xa4n vuosittain maailmanmestaruuskilpailut, jossa kilpaillaan parhaan h\xc3\xa4lsinglantilaisen juustokakun valmistuksessa. Vuonna 2009 kilpailussa oli 15 osallistujaa._NEWLINE_Vuonna 2010 ICA valitsi klassisen h\xc3\xa4lsinglantilaisen juustokakun modernisoidun version, H\xc3\xa4lsinge hambonin, Ruotsin parhaimmaksi uudeksi maakunnan perinneruuaksi. Kyseess\xc3\xa4 on chilill\xc3\xa4 ja pinjansiemenill\xc3\xa4 h\xc3\xb6ystetty wokattu juustokakku. Resepti on julkaistu teoksessa Sveriges nya landskapsr\xc3\xa4tter._NEWLINE_Vuoden 2015 Matverk -kilpailun H\xc3\xa4lsinglandin osakilpailussa voiton veiv\xc3\xa4t h\xc3\xa4lsinglantilaisella juustokakulla t\xc3\xa4ytetyt suklaakonvehdit, jotka kantavat nime\xc3\xa4 H\xc3\xa4lsingekulor (suom. "h\xc3\xa4lsinglantilaiset kuulat\xe2\x80\x9d).\n_START_SECTION_\nArtesaaniruoan ruotsinmestaruuskilpailut\n_START_PARAGRAPH_\nEldrimner j\xc3\xa4rjest\xc3\xa4\xc3\xa4 joka vuosi artesaaniruuan ruotsinmestaruuskilpailut (SM i mathantverk), joissa juustokakku on yksi kilpaluokka. Kyseisess\xc3\xa4 kilpailussa h\xc3\xa4lsinglantilainen juustokakku ja sm\xc3\xa5lantilainen juustokakku kilpailevat samassa luokassa.\n_START_SECTION_\nJuustokakun p\xc3\xa4iv\xc3\xa4\n_START_PARAGRAPH_\nRuotsalaisen juustokakun p\xc3\xa4iv\xc3\xa4\xc3\xa4\xc2\xa0(ostkakans dag) on juhlittu marraskuun 14. p\xc3\xa4iv\xc3\xa4n\xc3\xa4 vuodesta 2004 alkaen. Perinteen laittoi alulle vuoden 2003 kev\xc3\xa4\xc3\xa4ll\xc3\xa4 perustettu yleishy\xc3\xb6dyllinen yhdistys Ostkakans v\xc3\xa4nner\xc2\xa0(suom. "Juustokakun yst\xc3\xa4v\xc3\xa4t").\n_START_SECTION_\nEnglanninkielinen k\xc3\xa4\xc3\xa4nn\xc3\xb6s\n_START_PARAGRAPH_\nRuotsalaisen juustokakun ruotsinkielisen nimen \xe2\x80\x9dostkaka\xe2\x80\x9d englanninkielinen vastine on \xe2\x80\x9dcurd-cake\xe2\x80\x9d, joka tarkoittaa suoraan k\xc3\xa4\xc3\xa4nnettyn\xc3\xa4 suunnilleen \xe2\x80\x9drahka-kakkua\xe2\x80\x9d tai \xe2\x80\x9djuustomassa-kakkua\xe2\x80\x9d.\xc2\xa0'